**The Joe Rogan Experience** on yhdysvaltalaisen stand-up-koomikko Joe Roganin juontama audio- ja videopodcast, jossa vierailee Roganin ystäviä, tunnettuja muusikoita, standup-koomikkoja sekä monien eri alojen asiantuntijoita. Podcastin jaksot koostuvat pitkistä keskusteluista, joissa Rogan haastattelee vieraitaan. Rogan perusti podcastin koomikkoystävänsä Brian Redbanin kanssa vuonna 2009, ja se on nykyään yksi maailman suosituimpia podcasteja. *The Joe Rogan Experience* saa säännöllisesti miljoonia kuuntelijoita jaksoa kohti.

Rogan ilmoitti toukokuussa 2020, että saman vuoden syyskuusta alkaen *The Joe Rogan Experience* julkaistaisiin yksinoikeudella Spotify-suoratoistopalvelussa. Yksinoikeudesta sovittiin yli 100 miljoonan dollarin sopimuksella. YouTubessa julkaistaisiin jatkossa vain videoklippejä podcasteista, kun kokonaiset jaksot voi kuunnella vain Spotifysta. Ilmoituksen jälkeen Spotifyn osakkeiden arvo nousi 9 prosenttia. Podcast ilmestyi Spotifyn valikoimaan 1. syyskuuta 2020, ja ensimmäinen uusi palvelussa julkaistu jakso oli koomikko Duncan Trussellin erikoispitkä viiden tunnin haastattelu.

Kun *The Joe Rogan Experience* oli tullut saataville Spotifyssa, useat ihmiset ilmoittivat sosiaalisessa mediassa, että podcastista puuttui jaksoja, joissa oli haastateltu kiistanalaisia tai äärioikeistoa edustavia vieraita kuten Alex Jones, Milo Yiannopoulos, Gavin McInnes ja Chris D'Elia. Myös koomikko/aktivisti Tommy Chongin, koomikko Joey Diazin ja Jordan Petersonin tyttären Mikhaila Petersonin haastattelut eivät olleet saatavilla. Vice News kirjoitti myöhemmin Spotifyn sisäisestä kokouksesta, jossa käsiteltiin erästä podcastin jaksoa, jossa Joe Roganin tulkittiin esittäneen transfobisia kommentteja urheilija ja tosi-tv-tähti Caitlyn Jenneristä. Vicen mukaan Spotifyn toimitusjohtaja Daniel Ek oli puolustanut kyseisen jakson jättämistä palveluun, mikä oli herättänyt huolta osassa yrityksen työntekijöistä.

YouTube on poistanut palvelustaan klipit sarjan jaksosta, jossa haastateltiin mRNA-rokotteiden keksijäksi itseään tituleeraavaa Robert Malonea. Malone on varoitellut mRNA-rokotteiden testaamattomuudesta ja mahdollisista sivuvaikutuksista ja sanonut niiden rikkovan Nürnbergin säännöstöä. Malone on myös estetty pysyvästi Twitteristä Covid-19-misinformaatiosääntöjen perusteella.

Joe Rogan on saanut tunnustusta podcastien tuomisesta osaksi valtavirtaa. Vulture-verkkojulkaisun mukaan *The Joe Rogan Experience* on tuonut podcasteille uutta yleisöä, joka ei olisi muuten tullut tutustuneeksi niihin. The Verge -verkkojulkaisu taas kirjoittaa *The Joe Rogan Experiencen* tuoneen podcastit YouTubeen.

Podcastiin löyhästi perustuvaa televisiosarjaa *Joe Rogan Questions Everything* on esitetty Syfy-televisiokanavalla.

Lähteet
-------

1. ↑  JRE Podcast *joerogan.com*. Viitattu 6.6.2020. (englanniksi)
2. ↑  Hedegaard, Erik: How Joe Rogan Went From UFC Announcer to 21st-Century Timothy Leary *Rolling Stone*.  22.10.2015. Viitattu 6.6.2020. (englanniksi)
3. ↑  Hallamaa, Teemu: Suosittu Joe Rogan siirtyy yksinoikeudella Spotifyhin – suoratoistopalvelu jatkaa podcast-imperiuminsa rakentamista *YLE Uutiset*.  20.5.2020. YLE. Viitattu 6.6.2020.
4. 1 2  Hibberd, James: Joe Rogan debuts on Spotify with his most controversial episodes missing *Entertainment Weekly*.  1.9.2020. Viitattu 9.9.2020. (englanniksi)
5. 1 2  Räsänen, Piritta: Joe Rogan on yksi maailman suosituimmista podcastaajista, jonka Donald Trump haluaisi juontamaan vaaliväittelyitään – Nyt 100 miljoonan dollarin Spotify-sopimus on tehnyt Roganista entistäkin kiistellymmän hahmon *Helsingin Sanomat*.  1.10.2020. Viitattu 2.10.2020.
6. ↑  What Is Mass Formation Psychosis? Robert Malone Makes Unfounded Covid-19 Vaccine Claims On Joe Rogan Show  4.1.2022. Forbes.  (englanniksi)
7. ↑  Joe Rogan Questions Everything *SYFY*.  Arkistoitu 18.6.2020. Viitattu 17.6.2020. (englanniksi)

Aiheesta muualla
----------------

* The Joe Rogan Experience YouTubessa